57 estudiants del CEIP Baladre de primària pintaran un mural col·laboratiu amb cinc de les obres de Van Gogh
15 de maig 2019

![](/media/1apdxbjn/60-c_muralbaladre_02.jpg)  

Des d'este dimecres fins al divendres 57 xiquets/es del CEIP Baladre de primària pintaran un mural col·laboratiu amb cinc de les obres de Van Gogh, davall la supervisió del professor Manuel Sebastián, de l'acadèmia Pigments. Esta és una iniciativa englobada dins del festival d'art urbà 'Més Que Murs', organitzat pel departament de Joventut de l'Ajuntament de Sagunt.

A més, es continuarà fins al diumenge amb el mural que es va començar dilluns passat al carrer Amèrica per part de dos dels artistes locals de més talent, César Gómez Cerezuela i Pedro Esteban.

Així mateix, este dijous, 16 de maig, David Lehsly i Antonio Tone, dos jóvens artistes locals consolidats en el panorama valencià i espanyol, pintaran el mur de la Casa de la Joventut de Sagunt, en l'avinguda Doctor Palos.​

![](/media/wusjgwhk/60-c_muralbaladre_01.jpg)  

El divendres, 17 de maig, començaran a pintar-se altres dos murs que estaran a càrrec de les artistes catalanes Anna Taratiel i Elisa Capdevila. Anna Taratiel és una _graffitera_ a mig camí entre Barcelona i Amsterdam que utilitza l'abstracció en els seus projectes, i que pintarà en les parets del magatzem de Frutas Romu, en l'avinguda País Valencià de Sagunt. Elisa Capdevila, per la seua banda, és una de les artistes d'art urbà figuratiu amb més projecció en l'estat espanyol i farà el seu treball en el col·legi Mediterrani del Port de Sagunt.

Una altra de les accions dins del festival serà l'ús de contenidors de la SAG com a llenços artístics, en una pintada que tindrà lloc este dissabte, 18 de maig, en l'Albereda del Consell del Port de Sagunt, a partir de les 11 hores, juntament amb un taller infantil. També en l'Albereda, l'associació Avocam farà una acció d'art urbà amb teles i llanes.

Finalment, este diumenge, 19 de maig, l'artista local Vic Pereiró utilitzarà la seu de la SAG, en l'avinguda Fausto Caruana, com a suport per a fer un collage amb fotografia, una tècnica d'art urbà diferent de la de la pintura, que també té cabuda en el festival ‘Més que Murs’.​

​​

​

*   [](http://www.facebook.com/sharer.php?u=https://aytosagunto.es/va/actualitat/57-estudiants-del-ceip-baladre-de-primària-pintaran-un-mural-col-laboratiu-amb-cinc-de-les-obres-de-van-gogh/ "Facebook")
*   [](http://twitter.com/share?url=https://aytosagunto.es/va/actualitat/57-estudiants-del-ceip-baladre-de-primària-pintaran-un-mural-col-laboratiu-amb-cinc-de-les-obres-de-van-gogh/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/57-estudiants-del-ceip-baladre-de-primària-pintaran-un-mural-col-laboratiu-amb-cinc-de-les-obres-de-van-gogh/ "Linked In")
*   [](mailto:?body=https://aytosagunto.es/va/actualitat/57-estudiants-del-ceip-baladre-de-primària-pintaran-un-mural-col-laboratiu-amb-cinc-de-les-obres-de-van-gogh/)